Source: https://www.europarl.europa.eu/doceo/document/TA-8-2016-0167_MT.html
Timestamp: 2020-02-28 10:33:47+00:00
Document Index: 2110614

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - Kwittanza 2014: L-Awtorità Bankarja Ewropea (EBA) - Il-Ħamis, 28 ta' April 2016
Proċedura : 2015/2188(DEC)
Ċiklu relatat mad-dokument : A8-0090/2016
A8-0090/2016
PV 28/04/2016 - 4.31
P8_TA(2016)0167
448k 104k
Kwittanza 2014: L-Awtorità Bankarja Ewropea (EBA)
P8_TA(2016)0167 A8-0090/2016
1. Deċiżjoni tal-Parlament Ewropew tat-28 ta' April 2016 dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2014 (2015/2188(DEC))
– wara li kkunsidra l-kontijiet annwali finali tal-Awtorità Bankarja Ewropea għas-sena finanzjarja 2014,
– wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Bankarja Ewropea għas-sena finanzjarja 2014, flimkien mar-risposta tal-Awtorità(1),
– wara li kkunsidra r-rakkomandazzjoni tal-Kunsill tat-12 ta' Frar 2016 dwar il-kwittanza li għandha tingħata lill-Awtorità fir-rigward tal-implimentazzjoni tal-baġit għas-sena finanzjarja 2014 (05584/2016 – C8-0086/2016),
– wara li kkunsidra r-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE(4), u b'mod partikolari l-Artikolu 64 tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A8-0090/2016),
1. Jagħti l-kwittanza lid-Direttur Eżekuttiv tal-Awtorità Bankarja Ewropea għall-implimentazzjoni tal-baġit tal-Awtorità għas-sena finanzjarja 2014;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Awtorità Bankarja Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
(1) ĠU C 409, 9.12.2015, p. 111.
(2) ĠU C 409, 9.12.2015, p. 111.
(4) ĠU L 331, 15.12.2010, p. 12.
2. Deċiżjoni tal-Parlament Ewropew tat-28 ta' April 2016 dwar l-għeluq tal-kontijiet tal-Awtorità Bankarja Ewropea għas-sena finanzjarja 2014 (2015/2188(DEC))
1. Jinnota li l-kontijiet annwali finali tal-Awtorità Bankarja Ewropea huma kif annessi mar-rapport tal-Qorti tal-Awdituri;
2. Japprova l-għeluq tal-kontijiet tal-Awtorità Bankarja Ewropea għas-sena finanzjarja 2014;
3. Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Awtorità Bankarja Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
3. Riżoluzzjoni tal-Parlament Ewropew tat-28 ta' April 2016 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2014 (2015/2188(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2014,
A. billi, skont ir-rapporti finanzjarji tagħha, il-baġit finali tal-Awtorità Bankarja Ewropea ("l-Awtorità") għas-sena finanzjarja 2014 kien ta' EUR 33 599 863, li jfisser żieda ta' 29,39 % meta mqabbel ma' dak għall-2013, u dan minħabba l-fatt li l-Awtorità ġiet stabbilita reċentement; billi l-Awtorità hija ffinanzjata mill-kontribuzzjoni tal-Unjoni (40 %), u minn kontribuzzjonijiet mill-Istati Membri (60 %);
B. billi l-Qorti tal-Awdituri ("il-Qorti"), fir-rapport tagħha dwar il-kontijiet annwali tal-Awtorità Bankarja Ewropea għas-sena finanzjarja 2014 ("ir-rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Awtorità għas-sena finanzjarja 2014 huma affidabbli u li t-tranżazzjonijiet ta' bażi huma legali u regolari;
1. Jinnota mir-rapport tal-Qorti li fir-rigward ta' kumment wieħed li sar fir-rapport tal-Qorti tal-2012 u mmarkat li ''Għadu għaddej'' fir-rapport tal-Qorti tal-2013, ittieħdu azzjonijiet korrettivi u fil-maġġor parti tagħhom huma ffinalizzati, u l-kumment issa huwa mmarkat bħala ''Ikkompletat"; jinnota barra minn hekk li żewġ kummenti li saru fir-rapport tal-Qorti tal-2013 issa huma mmarkati bħala ''Mhux applikabbli'';
2. Jinnota b'sodisfazzjon li l-isforzi ta' monitoraġġ tal-baġit matul is-sena finanzjarja 2014 irriżultaw f'rata ta' implimentazzjoni baġitarja ta' 99,81 %, li tfisser żieda ta' 2,28 % meta mqabbla mal-2013, u li r-rata ta' eżekuzzjoni tal-approprjazzjonijiet ta' pagament kienet ta' 83,94 %, li tfisser żieda ta' 8,60 %; jirrikonoxxi mill-Awtorità li ż-żieda fir-rati ta' eżekuzzjoni tal-baġit irriżultat minn titjib fl-ippjanar u l-monitoraġġ baġitarju;
3. Jinnota li l-Awtorità kompliet tnaqqas ir-rata globali ta' approprjazzjonijiet impenjati riportati minn 16,50 % fl-2013 għal 15,90 % fl-2014; jirrikonoxxi li l-approprjazzjonijiet impenjati riportati għat-Titolu II kienu jammontaw għal EUR 3 431 070, u fil-maġġor parti kienu relatati maċ-ċaqliq tal-Awtorità lejn il-bini l-ġdid tagħha f'Diċembru 2014;
4. Jinnota b'sodisfazzjon li l-Awtorità ġabet il-kuntratti tal-IT tagħha aktar konformi mas-sena finanzjarja sabiex jitnaqqas il-livell ta' riporti marbutin mal-akkwist ippjanat ta' infrastruttura u servizzi tal-IT; jindika li r-rata perċentwali tar-riporti relatata ma' kuntratti tal-IT naqset b'9 % meta mqabbla mal-2013;
5. Jikkonstata li r-rata ta' eżekuzzjoni tal-approprjazzjonijiet impenjati riportati mill-2013 kienet ta' 92 %; jindika li l-mira tal-Awtorità ta' 95 % ma ntlaħqitx biss minħabba tnaqqis fil-prezz tas-servizzi tagħha tal-infrastruttura tal-IT;
6. Jinnota mill-kontijiet annwali tal-Awtorità li l-Bord Maniġerjali tagħha approva ħames trasferimenti baġitarji implimentati matul l-2014 li qabżu l-limitu msemmi fl-Artikolu 27 tar-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill(1);
7. Jinnota mill-kontijiet annwali tal-Awtorità li l-għadd ta' postijiet mimlija huwa 146; jilqa' l-enfasi tal-Awtorità li talloka r-riżorsi tagħha lill-oqsma kummerċjali ewlenin tagħha; jindika li għal kull erba' postijiet marbuta mal-implimentazzjoni diretta tal-mandat tal-Awtorità, hemm biss post amministrattiv wieħed;
8. Jitlob lill-Awtorità tapplika strettament il-miżuri rigward id-diskrezzjoni u l-esklużjoni fl-akkwist pubbliku, b'verifiki xierqa dwar il-preċedenti mwettqa f'kull każ, u li tapplika l-kriterji tal-esklużjoni ħalli l-kumpaniji ma jitħallewx joperaw f'każ ta' kunflitti ta' interess, billi dan huwa essenzjali għall-ħarsien tal-interessi finanzjarji tal-Unjoni;
9. Jirrikonoxxi li d-dikjarazzjonijiet ta' intenzjoni u d-dikjarazzjonijiet tal-interessi tal-membri u l-osservaturi tal-Bord tas-Superviżuri tal-Awtorità, il-Bord Maniġerjali u l-maniġment tal-Awtorità ġew ippubblikati fuq is-sit web tagħha; jinnota li d-dikjarazzjonijiet tal-interessi għall-persunal jinġabru kull sena u huma evalwati minn uffiċjal tal-etika;
10. Iħeġġeġ lill-Awtorità tissensibilizza aktar lill-membri tal-persunal tagħha dwar il-politiki li jittrattaw il-kunflitti ta' interess, flimkien ma' attivitajiet ta' sensibilizzazzjoni li għaddejjin, u li tinkludi l-integrità u t-trasparenza bħala punt obbligatorju li jrid jiġi diskuss matul il-proċeduri ta' reklutaġġ u ta' valutazzjoni tal-prestazzjoni;
11. Jitlob li jsir titjib globali fil-prevenzjoni tal-korruzzjoni u fil-ġlieda kontriha permezz ta' approċċ olistiku, li jibda b'aċċess pubbliku mtejjeb għad-dokumenti u b'regoli aktar stretti dwar il-kunflitti ta' interess, bl-introduzzjoni jew bit-tisħiħ ta' reġistri ta' trasparenza u l-għoti ta' riżorsi suffiċjenti għal miżuri tal-infurzar tal-liġi, u anke permezz ta' titjib fil-kooperazzjoni bejn l-Istati Membri u ma' pajjiżi terzi rilevanti;
12. Jinnota li l-istrateġija ta' kontra l-frodi tal-Awtorità ġiet adottata f'April 2015 u li se tiġi implimentata bejn l-2015 u l-2017;
13. Jinnota li l-proċessi relatati mal-politika dwar l-indipendenza u l-proċessi tat-teħid ta' deċiżjonijiet ġew implimentati mill-Awtorità sabiex ikun żgurat li l-membri u l-osservaturi ġodda jipprovdu d-dikjarazzjonijiet meħtieġa; jinnota barra minn hekk li l-membri u l-osservaturi li rriżenjaw huma mfakkra dwar l-obbligi kontinwi tagħhom;
14. Jitlob li l-Awtorità timplimenta l-Artikolu 16 tar-Regolamenti tal-Persunal billitippubblika l-informazzjoni dwar l-uffiċjali anzjani li telqu mis-servizz, u lista ta' kunflitti ta' interess kull sena;
15. Jinnota li fl-2014 is-Servizz tal-Awditjar Intern tal-Kummissjoni wettaq rieżami limitat tal-ġestjoni tal-proġetti tal-IT tal-Awtorità; jinnota barra minn hekk li minn erba' sejbiet identifikati, l-ebda waħda minnhom ma kienet meqjusa kritika; jirrikonoxxi li l-pjan ta' azzjoni miftiehem li jindirizza dawn is-sejbiet diġà ġie implimentat bis-sħiħ mill-Awtorità; jirrikonoxxi li matul l-2014, ma nħarġet jew ingħalqet l-ebda rakkomandazzjoni kritika u li fl-1 ta' Jannar 2015 ma kien hemm l-ebda rakkomandazzjoni kritika miftuħa;
16. Jieħu nota tal-fatt li l-Awtorità tikkoopera mill-qrib mal-Awtorità Ewropea tal-Assigurazzjoni u l-Pensjonijiet tax-Xogħol u mal-Awtorità Ewropea tat-Titoli u s-Swieq fil-funzjonijiet ta' appoġġ kollha sabiex l-ispejjeż amministrattivi jitnaqqsu kull fejn possibbli, jiġu sfruttati s-sinerġiji u jiġu kondiviżi l-aħjar prattiki; jistenna bil-ħerqa sforzi ulterjuri min-naħa tal-Awtorità għat-tisħiħ tal-kooperazzjoni ma' aġenziji deċentralizzati oħra;
17. Jinnota li l-Awtorità tuża s-sistemi ta' kontabilità pprovduti mill-Kummissjoni, li ġew ivvalidati mill-uffiċjal tal-kontabilità abbażi tax-xogħol imwettaq minn kumpanija tal-kontabilità indipendenti li tkopri s-sistemi, iċ-ċirkwiti finanzjarji u rieżami ta' skemi tal-kontabilità; jinnota madankollu li matul l-2014 u bil-ħsieb li tiżdied l-effiċjenza ta' dawn is-sistemi, ġew implimentati l-bidliet għall-implimentazzjoni ta' pagamenti tal-massa għall-missjonijiet u ġie introdott u ttestjat b'suċċess it-twassil elettroniku tal-fatturi;
18. Ifakkar li l-Parlament kellu rwol ewlieni fl-isforzi biex titwaqqaf Sistema Ewropea ta' Superviżjoni Finanzjarja (SESF) ġdida u komprensiva wara l-kriżi finanzjarja, u fil-ħolqien, bħala parti mis-sistema SESF, tal-Awtorità fl-2011;
19. Jissottolinja li r-rwol tal-Awtorità fil-promozzjoni ta' reġim superviżorju komuni fis-suq intern huwa essenzjali biex tiġi żgurata stabbiltà finanzjarja, suq finanzjarju integrat aħjar, aktar effiċjenti u sikur, kif ukoll livell għoli ta' protezzjoni tal-konsumatur fl-Unjoni billi tippromwovi l-korrettezza u t-trasparenza fis-suq tal-prodotti u s-servizzi finanzjarji;
20. Jenfasizza li l-ħidma tal-Awtorità hija ta' natura purament teknika u li deċiżjonijiet politiċi ewlenin huma l-prerogattiva tal-leġiżlatur tal-Unjoni;
21. Jindika li l-Awtorità, meta twettaq l-attivitajiet tagħha, jeħtiġilha tagħti attenzjoni partikolari sabiex iżżomm is-sikurezza u s-solidità tas-settur finanzjarju, tiżgura l-kompatibbiltà mad-dritt tal-Unjoni, tirrispetta l-prinċipju tal-proporzjonalità u tikkonforma mal-prinċipji fundamentali tas-suq intern għas-servizzi finanzjarji; jissottolinja li l-Awtorità, fuq dik il-bażi, trid tistinka ħalli tikseb riżultati mhux ambigwi, konsistenti, koerenti u ħielsa minn kumplessità superfluwa;
22. Jindika li huwa ta' importanza partikolari li d-dispożizzjonijiet abbozzati mill-Awtorità jitfasslu b'mod li jippermettu li jiġu applikati ugwalment minn entitajiet iżgħar;
23. Jenfasizza li, għall-kwistjonijiet kollha marbuta mar-riżorsi tal-Awtorità, irid ikun żgurat li l-mandat jista' jiġi sodisfatt konsistentement u li l-limiti prattiċi ta' superviżjoni indipendenti, affidabbli u effikaċi ma jiġux stabbiliti minn restrizzjonijiet baġitarji;
24. Jieħu nota tal-konklużjoni tal-Qorti fir-rapport speċjali tagħha Nru 2014/05, li, b'mod ġenerali, l-Awtorità ma kellhiex biżżejjed riżorsi għad-dispożizzjoni tagħha matul il-fażi tal-bidu tagħha sabiex tkun tista' twettaq il-mandat; jirrikonoxxi li l-fażi tal-istabbiliment tas-SESF għadha ma tlestietx u għaldaqstant jinnota li l-kompiti diġà fdati lill-Awtorità, kif ukoll il-kompiti addizzjonali previsti fil-ħidma leġiżlattiva li għaddejja, jeħtieġu livell adegwat ta' persunal, kemm f'termini kwantitattivi kif ukoll ta' kwalifiki, kif ukoll ta' finanzjament li jippermetti superviżjoni sodisfaċenti; jenfasizza li, sabiex tinżamm il-kwalità tal-ħidma superviżjorja, spiss jiġri li espansjoni tal-kompiti trid tiġi abbinata ma' espansjoni tar-riżorsi; jenfasizza madankollu, li kwalunkwe żieda potenzjali fil-mezzi tal-Awtorità trid tiġi spjegata bir-reqqa u akkumpanjata minn miżuri ta' razzjonalizzazzjoni kull fejn hu possibbli;
25. Jenfasizza li, filwaqt li tiżgura li l-kompiti kollha jitwettqu bis-sħiħ, l-Awtorità trid iżżomm bir-reqqa mal-kompiti assenjati lilha mil-leġiżlatur tal-Unjoni u m'għandhiex tfittex li de facto twessa' l-mandat tagħha lil hinn minn dak assenjat; jenfasizza li, meta twettaq il-ħidma tagħha u b'mod partikolari fl-abbozzar tal-istandards tekniċi u l-konsulenza teknika, l-Awtorità jeħtiġilha tinforma lill-Parlament fil-ħin, b'mod regolari u komprensiv dwar l-attivitajiet tagħha; jiddispjaċih li fil-passat dan mhux dejjem seħħ;
26. Jenfasizza li, meta tabbozza leġiżlazzjoni ta' implimentazzjoni, linji gwida, mistoqsijiet u tweġibiet jew miżuri simili, l-Awtorità dejjem trid tirrispetta l-mandat attribwit mil-leġiżlatur tal-Unjoni u ma tridx tipprova tistabbilixxi standards f'oqsma li fihom għad hemm proċessi leġiżlattivi pendenti;
27. Jiddispjaċih ikollu jirrikonoxxi li l-Awtorità ma rnexxilhiex iżżomm lil-leġiżlatur tal-Unjoni infurmat b'mod suffiċjenti u komprensiv dwar id-dettalji kollha tal-ħidma li qed twettaq;
28. Jiddispjaċih ikollu jirrikonoxxi li f'xi okkażjonijiet, id-dokumenti għaddew għand il-leġiżlatur tal-Unjoni biss wara li kienu ġew żvelati lill-pubbliku, u jqis li dan mhuwiex aċċettabbli;
29. Jikkonkludi li l-arranġament ta' finanzjament imħallat tal-Awtorità, li jiddependi ħafna fuq il-kontribuzzjonijiet mill-awtoritajiet nazzjonali kompetenti, hu inadegwat, inflessibbli, oneruż u ta' theddida potenzjali għall-indipendenza tagħha; jitlob għalhekk lill-Kummissjoni biex fil-White Paper ippjanata għat-tieni trimestru tal-2016 u fi proposta leġiżlattiva li għandha tiġi ppreżentata sal-2017 tniedi arranġament finanzjarju differenti bbażat fuq linja baġitarja separata fil-baġit tal-Unjoni u fuq is-sostituzzjoni totali tal-kontribuzzjonijiet mill-awtoritajiet nazzjonali b'tariffi mħallsa mill-parteċipanti tas-suq;
30. Jistieden lill-Awtorità tissupplimenta l-komunikazzjoni mal-Parlament dwar abbozzi ta' pariri jew standards tekniċi relatati mal-kalibrazzjoni ta' formuli prudenzjali, b'deskrizzjoni sħiħa tad-data u l-metodoloġija użati f'tali kalibrazzjonijiet;
31. Jilqa' ż-żieda fit-trasparenza b'rabta mal-laqgħat tal-Awtorità mal-partijiet ikkonċernati;
32. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu tat-28 ta' April 2016(2) dwar il-prestazzjoni, il-ġestjoni finanzjarja u l-kontroll tal-aġenziji.
(1) ĠU L 328, 7.12.2013, p. 42.
(2) Testi adottati ta' dik id-data, P8_TA-PROV(2016)0159.